钦定古今图书集成/明伦汇编/家范典/第109卷
## 钦定古今图书集成/明伦汇编/家范典/第109卷

| 钦定古今图书集成 明伦汇编 第一百九卷 |

| |

钦定古今图书集成明伦汇编家范典

第一百九卷目录

翁婿部纪事二

翁婿部杂录

翁婿部外编

家范典第一百九卷

《五代史朱宣传》：“瑾，宣从父弟也。从宣居郓州，补军校。
少倜傥有大志。兖州节度使齐克让爱其为人，以女
妻之。瑾行亲迎，乃选壮士为舆夫，伏兵器舆中夜至。
兖州兵发，遂虏克让，自称留后。”

《王章传》：“章，魏州南乐人也，为州孔目官。张令昭逐节
度使刘延皓，章事令昭。令昭败，章妇翁白文珂与副
招讨李周善，乃以章托周。周匿章褚中，以橐驼负之
洛阳，藏周第。唐灭，章乃出为河阳粮料使。”

《刘景岩传》：景岩家素富，以太子太师致仕，居华州。契
丹犯京师，以周密镇延州，景岩乃还故里，而州人逐
密，立高允权。允权妻刘氏，景岩孙女也。景岩良田甲
第，僮仆甚盛。党项司家族，畜牧近郊，尤富彊，景岩与
之往来，允权颇患之。允权妻岁时归省，景岩谓曰：“高
郎一县令而有此州，其可保乎？”允权意恶之，而心又
利其田宅，乃诬其反而杀之，年八十馀。长子行琮，德
州刺史，罢留京师，亦被诛。次子行谦，允权妇翁也，为
奏言“非刘氏子”，遂免不诛。

《卢文进传》：“唐庄宗攻范阳，文进先降，拜寿州刺史，庄
宗以属其弟存矩。文进有女，幼而美，存矩求之为侧
室，文进以其大将，不敢拒。虽与而心常歉之也，因与
乱军杀存矩反。”

《晋本纪》：“高祖敬塘，姓石氏，为人沈厚寡言，明宗爱之，
妻以女，是为永宁公主。由是常隶明宗帐下，号左射
军。”

《姚𫖮传》：“𫖮字百真，少蠢，不修容止，时人莫之知。中条
山处士司空图一见以为奇，以其女妻之。”

《和凝传》：“凝幼聪敏，形神秀发，举进士，梁义成军节度
使贺瑰辟为从事。瑰与唐庄宗战于胡柳，瑰战败，脱
身走，独凝随之。反顾见凝，麾之使去，凝曰：‘大丈夫当
为知己死，吾恨未得死所尔，岂可去也。已而一骑追
瑰，几及，凝叱之不止，即引弓射杀之，瑰由此得免。瑰
归，戒其诸子曰：‘和生，志义之士也，后必富贵，尔其谨
事之’’。”因妻之以女。

《南唐书徐主传》：主，义祖长女也。性姻睦，动循礼法，尝
偃蹇择配。初，义祖疑李德诚有贰志，德诚不自安，使
其子建勋入谒义祖。义祖见之，大惊曰：“有子如此，非
恶人也。”以主妻之。

《常梦锡传》：“梦锡无子，以其婿王继沂掌家务。或言继
沂乱内，梦锡尽出妻妾，室为之一空，奏出继沂于虔
州。”

《姚景传》：“景始事刘金为厩卒，金暇日至厩中，见景昼
瞑，有二赤蛇悠扬景面，少顷入鼻窍而寤。金由是奇
之，引为亲信，俄迁裨将，金以女妻之。”

《高越传》：“越，燕人也，有才思。时威武军节度使卢文进
有女，美而慧，喜属文，时称女学士。越闻而慕焉，往谒
文进，文进以妻之。”

《南唐近事》：高越，燕人也，将举进士，文价蔼然，器宇森
挺，时人无出其右者。鄂帅李公贤之，待以殊礼，将妻
以爱女。越窃谕其意，因题鹰一绝，书于屋壁云：“雪爪
星眸众鸟归，摩天专待振毛衣。虞人莫谩张罗网，未
肯平原浅草飞。”遂不告而去。后为范阳王，卢文进纳
之为婿。

《宋史张永德传》：永德父颖，事晋至安州防御使。周祖
初为侍卫吏，与颖善，乃以女妻永德。周祖为枢密使，
表永德授供奉官押班。乾祐中，命赐潞帅常遇生辰
礼币。遇，周祖之外兄弟也。时周祖镇邺，被谗，族其家。
永德在潞州，闻有密诏授遇，永德探知其意，谓遇曰：
“得非莅杀永德耶？永德即死无怨，恐累君侯家耳。”遇
愕然曰：“何谓也？”永德曰：“奸邪蠹政，郭公誓清君侧，愿
且以永德属吏。事成足以为德，不成死未晚。”遇以为
然，止令壮士严卫然所以，馈之甚厚。亲问之曰：“君视
丈人事得成否？”永德曰：“殆必成。”未几，周祖使至，遇贺
且谢曰：“老夫几误大事。”初，魏人柴翁以经义教里中，
有女，后唐庄宗时备掖庭，明宗入洛，遣出宫，柴翁夫
妻往迎之。至鸿沟，遇雨甚，逾旬不能前。女悉取装具，
计直千万，分其半以与父母，令归魏，曰：“儿见沟旁邮
舍队长项黵黑为雀形者，极贵人也，愿事之。”问之，乃
周祖也。父母大愧，然终不能夺。他日语周祖曰：“君贵
不可言，妾有缗钱五百万，资君，时不可失。”周祖因其

醉，因漏言曰：“花项汉作天子矣。”其妻颇露之，遇亦微
有闻，未深言。至是，永德故以此讽遇，遇送永德归周
祖。周祖登位，封永德妻为晋国公主，授永德左卫将
军、内殿直小底四班都知，加驸马都尉，领和州刺史。
逾年，擢为殿前都虞候、领恩州团练使，俄迁殿前都
指挥使、泗州防御使。

《张澹传》。“澹字成文。幼而好学。有才藻。晋开运初。登进
士第。宰相桑维翰器之。妻以女。”

《王审琦传》：审琦子承衍，承衍孙克臣。克臣子师约，字
君授，少习进士业，英宗欲求儒生为主婿，命宰相召
克臣谕旨，令师约持所为文至第。明日献赋一编，即
坐中赋《大人继明》诗，遂赐对，选为驸马都尉，尚徐国
公主。

《窦仪传》：仪弟偁，字日章，在泾州与丁颢同官。颢子谓
方幼，偁见之曰：“此儿必远到。”以女妻之。后为宰相三
公。

《赵昌言传》：“昌言字仲谟，王旦宰岳州，昌言一见，识其
远大，以女妻之，后为贤相。”

《赵积传》：“积字表微，为人诚质宽厚，少好学。吴大府卿
田霖退居郡中，名有风鉴，故以女妻积。”

《王旦传》：旦字子明，就改将作监丞。赵昌言为转运使，
以威望自任，属吏屏畏入旦境，称其善政，以女妻之。
《向敏中传》：敏中字常之，权判大理寺。妖尼道安构狱，
事连开封判官张去华，敏中妻父也，以故得请，不预
决谳。既而法官皆贬，犹以亲累落职，出知广州。
《张咏传》：“咏字复之，知杭州。有民家子与姊婿讼家财，
婿言”妻父临终，此子裁三岁，故见命掌赀产，且有遗
书，令异日以十之三与子，馀七与婿。咏览之，索酒酬
地曰：“汝妻父，智人也，以子幼故托汝。苟以七与子，则
子死汝手矣。”亟命以七给其子，馀三给婿，人皆服其
明断。

《张汝明传》：“汝明字舜文，少嗜学，刻意属文，下笔辄千
百言。入太学，有声一时。国子司业黄隐将以子妻之，
汝明约无饰华侈，协力承亲欢，然后受室。”

《崔𬸘传》：“𬸘字德符。平生为文至多，辄为人取去，箧无
留者。尤长于诗，清峭雄深，有法度。无子，婿卫昂集其
遗文为三十卷，传于世。”

《李植传》：“植字元直，幼明敏笃学，两举于乡。太史晁无
咎见之曰：‘此国士也’。以女妻之。”

《黄龟年传》：龟年字德邵。微时，永福簿李朝旌奇之，许
妻以女。龟年既登第，而朝旌已死，家贫甚，或劝龟年
别娶，龟年正色曰：“吾许以诺，死而负之，何以自立？”遂
娶之。

《熊克传》：“克字子复，尝爱临川童子王克勤之才，将妻
以女而乏资遣，会草制获赐金，遂以归之。人称其清
介。”

《王鬷传》：鬷少时，馆礼部尚书王化基之门，枢密副使
宋湜见而以女妻之。宋氏亲族或侮易之，化基曰：“后
三十年鬷富贵矣。”果如所言。

《周行逢传》：行逢尽有湖南之地，宋初加兼中书令，在
镇尽心为治，辟署官属，必取廉介之士。有女婿求补
吏不许，返给以耒耜，语之曰：“吏所以治民也，汝才不
能任职，岂敢私汝以禄邪？姑归垦田以自活。”其公正
多此类。条教简约，民皆悦之。

《狄棐传》：“棐字辅之，潭州长沙人。少随父官徐州，以文
谒路振，振器爱之，妻以女。举进士甲科。”

《韩丕传》：“丕幼孤贫，有志操，刘熙古延置门下掌书奏，
以孙女妻之。”

《胥偃传》：“偃字安道。欧阳修始见偃，偃爱其文，召置门
下，妻以女，偃纠察刑狱。范仲淹尹京，偃数纠其立异
不循法者，修方善仲淹，因与偃有隙。”

《马亮传》：“亮字叔明，有知略。吕夷简少时，从其父蒙亨
为县福州，亮见而奇之，妻以女。妻刘恚曰：‘嫁女当与
县令儿邪’？”亮曰：“非尔所知也。”

《张雍传》：雍以尚书右丞致仕，雍姿貌鲁朴，始登科，为
滕中正婿。中正子锡、世宁咸笑之，中正曰：“此人异日
必显达，寿考，非汝曹所及。”锡兄弟虽有名，然终不越
郎署，亦无耆年者。

《胡宿传》：宿子宗炎，哲宗崩，辽使来吊祭，宗炎以鸿胪
少卿迓境上，使者不易服，宗炎以礼折之，须其听命
乃相见。暨还，升为卿。初，父宿使辽，辽人重之。其后宗
炎婿邓忠臣迓客，客问中外尝有充使者否，忠臣以
宿告，且言前使鸿胪其子也。客叹胡氏世不乏人。
《喻樗传》：樗字子才。二女方择配，富人交请昏，不许。及
见汪洋、张孝祥，乃曰：“佳婿也。”遂以妻之。

《真德秀传》：“德秀字景元，四岁受书，过目成诵。十五而
孤，同郡杨圭见而异之，使归共诸子学，卒妻以女。”
《陈埙传》：“埙子蒙，年十八，上书万言论国事，吴子良奇
之，妻以女。”

《孔维传》。“维字为则。通经术。将终，召其婿郑革。口授遗表。以五经疏未毕为恨。”

《陈宜中传》：“宜中字与权，少甚贫，而性特俊㧞。有贾人
推其生时，以为当大贵，以女妻之。”

《汤璹传》：“璹字君保，尝择婿得蒋重珍，后举进士第一。”
《雷德骧传》：“德骧与子有邻，淳化二年，为其婿如京副
使卫濯讼有邻子秘书省校书郎孝先内乱。帝素怜
德骧，忽暴扬其丑，不以孝先属吏，止除名配德均州。
德骧坐失教，责授感德军行军司马，并其子少府少
监。有终责授衡州团练副使。德骧因惭愤成疾，二年”
卒。

《轩渠录》：米元章喜洁。金陵人段拂字去尘，登第，元章
见其小录，喜曰：“观此人名字，必洁人也。”亟造议，亲以
女妻之。

《清波杂志》：顷岁儿女合巹之夕，婿登高座，赋诗催妆
为常礼，后皆略去。京师贵游纳婿，类设次通衢，先观
人物。岳母忽笑曰：“我女如菩萨，却嫁个麻胡子。”谓其
多髯也。迨索诗，乃大喜曰：“一双两好古来无，好女从
来无好夫。却扇卷帘明点烛，待交菩萨看麻胡。”一座
传观烘堂。盖婿亦不凡也，尝得其姓名，今失记。
章子厚为息女择配，久而未谐，蔡因曰：“相公择婿，如
此其艰，岂不男女失时乎？”子厚曰：“待宁一个似蔡郎
者。”蔡甚惭。

《王荆公日录》八十卷，北陵张氏有全帙顷曾借观，凡
旧德大臣不附己者，皆遭诋毁；论法度有不便于民
者，皆归于上，可以垂燿后世者，悉己有之，尽出其婿
蔡卞诬罔。其详具载陈了斋莹中。《四明尊尧集》：
蔡卞之妻七夫人，颇知书，能诗词。荆公尝谓：“千度为
千载人物，卓有宰辅之器，不因某归，以女凭借而然。”
其后蔡唯知报“妇翁”之知，不知掩妇翁之失，致使得
罪天下后世，其于报也何有？

《东轩笔录》：皇甫泌，向敏中之婿也。少年纵逸，多外宠，
往往涉旬不归。敏中方秉政，每优容之，而其女抱病
甚笃，敏中妻深以为忧，且有恚怒之词。敏中不得已，
具札子乞与泌离婚。一日奏事毕，方欲开陈真宗圣
体似不和，遽离扆坐。敏中迎前奏曰：“臣有女婿皇甫
泌。”语方至此，真宗连应曰：“甚好，甚好”，会得已还内矣。
敏中词不及毕，下殿不觉抆泪，盖莫知圣意如何。已
而传诏中书，皇甫泌特转两官，敏中茫然自失，欲翊
日奏论。是夕女死，竟不能辨直其事。〈按青箱杂记载此事亦详称皇
甫泌系毕文简公之婿与此有异未知孰是〉

晏元献判西京，范希文以大理寺丞丁忧，权掌西监。
一日，晏谓范曰：“吾一女及笄，仗君为吾择婿。”范曰：“监
中有举子富皋、张为善，皆有文行，他日皆至卿辅，并
可婿也。”晏曰：“然则孰优？”范曰：“富修谨，张疏俊。”晏曰：“唯。”
即取富皋为婿。皋后改名，即丞相郑国富公弼
《闻见前录》：时晏元献公为相，求婿于文正。文正曰：“公
之女若嫁官人，某不敢知。必求国士，无如富某者。”元
献一见公，大爱重之，遂议婚。庆历二年，大辽以重兵
压境，汛使刘六符再至，求关南十县之地。虏意叵测，
在廷之臣无敢行者。富韩公往聘，面折虏之君臣，虏
辞屈，增币二十万而和。方富公再使也，受国书及口
传之词于政府。既行，谓其副曰：“吾为使者，而不见国
书，万一书辞与口传者异，则吾事败矣。”发书视之，果
不同。公驰还见仁宗，具论之曰：“政府固为此欲置臣
于死。臣死不足惜，奈国命何？”仁宗召宰相吕夷简面
问之，夷简从容袖其书曰：“恐是误，当令改定。”富公益
辨论不平。仁宗问枢密使晏殊，曰：“夷简决不肯为此，
真恐误耳。”富公怒曰：“晏殊奸邪，党吕夷简以欺陛下。”
富公，晏公之婿也。富公忠直如此。

忠正军节度使王审琦，与太祖皇帝有旧，为殿前都
指挥使。禁中火，审琦不待召，领兵入救。台谏官有言，
罢归寿州本镇，朝辞。太祖谕之曰：“汝不待召，以兵入
卫，忠也。台臣有言，不可不行。第归镇，吾当以女嫁汝
子承衍者。”召承衍至则已。有妇乐氏辞，帝曰：“汝为吾
婿，吾将更嫁。”乐氏以御龙直四人控御马，载承衍归，
遂尚秦国大长公主乐氏厚资嫁之。帝谓承衍曰：“汝
父可以安矣。”审琦归镇七年率先诸镇纳节

《游宦纪闻》：“余童字端蒙，鄱之乐平人。由学省登绍兴
戊辰第，幼学以能文，同里项氏极爱重之，欲纳为婿，
其意未决。余一日来访项谓曰：‘偶得写景句云：‘杜宇
一声春昼永，午梦惊残’。子能对否’？余应声云：‘黄鹂百
啭晓风清，宿酲消尽’。项喜，即以女妻之，仕至蕲守。”
《玉照新志》《明清投辖录》所叙刘快活事，后来思索所
未尽者，今列于编外。曾祖空青，文肃之第三子也，快
活每以“三运使”呼之，后果终漕挽。舅氏宏父，谈天者
多言他日必为卿相。刘笑曰：“官职俱是正郎，去不得
矣。”文肃当国，先祖为起曹郎中。一日忽见过曰：“我今
日见曾三女儿，他日当为公之子妇。”时先妣方五六
岁，又谓先人曰：“曾三女，汝之夫人也。”归见文肃，呼先
祖字云：“王乐道之子，三运使之婿。此儿他日名满天
下，然位寿俱啬，奈何？”已而文肃罢相，迁宅衡阳。北归后，先祖守九江，遣先人访文肃于京口，一见奇之，遂
以先妣归焉。后所言一一皆合，不差毫厘。其他类此
尚多，不能悉记异哉！

《墨客挥犀》：柳如京开知蔡州，有监兵钱供奉者，亦忠
懿之近属也。乃父方奉朝请在京师，开乘间来谒，造
其书阁，见壁有绘妇人像，甚美，诘以谁氏，监兵对曰：
“某之女弟也，既笄矣。”柳喜曰：“开丧偶已逾期，愿娶为
继室。”钱曰：“俟白家君，敢议姻事。”柳曰：“以开之材学，不
辱于钱氏之门。”遂强委禽焉。不旬日，遂成礼。钱不之
敢拒，走介白其父，遂乞上殿面诉柳开劫取臣女。仁
宗问曰：“识柳开否？”曰：“不识。”谓曰：“真奇杰之士也，卿家
可谓得佳婿矣，吾为卿媒，可乎？”钱父不敢再言，但拜
谢而退。

《遁斋闲览》：今人于榜下择婿，号“脔婿。”其语盖本诸袁
山松，尤无义理，其间或有意不愿就，而为贵势豪族
拥逼而不得辞者。有一新贵少年有风姿，为贵族之
有势力者所慕，命十数仆拥致其第，少年欣然而行，
略不辞遁。既至，观者如堵。须臾有衣金紫者出曰：“某
惟一女，亦不至丑陋，愿配君子可乎？”少年鞠躬谢曰：
“寒微得托迹高门，固幸待更归家，试与妻子商量如
何？”众皆大笑而散。

《石林燕语》：王沂公初就殿试时，固已有盛名。李文靖
公沆为相，适求婿，语其夫人曰：“吾得婿。”乃举公姓名
曰：“此人今次不第，后亦当为公辅。”是时吕文穆公家
亦求姻于沂公，公闻文靖言曰：“李公知我。”遂从李氏
唱名，果为第一。

《青箱杂记》：龙图刘公煜未第前，娶赵尚书晃之长女，
早亡，而赵氏犹有二妹，皆未适人。既而刘公登科，晃
已捐馆，夫人复欲妻之，使媒妇通意。刘公曰：“若是武
有之德，则不敢为姻；如言禹别之州，则庶可从命。”盖
刘公不欲七姨为匹，意欲九姨议姻故也。夫人诘之
曰：“谚云：‘薄饼从上揭，刘郎才及第，岂得便简点人家
女’。”刘公曰：“非敢有择，但七姨骨相寒薄，非某之对九
姨乃宜匹。”遂娶九姨，后生七子，皆至大官。七姨后适
关生，竟不第，落泊寒馁。暮年刘氏养之终身。

世传陈执中作相，有婿求差遣。执中曰：“官职是国家
的，非卧房笼箧中物，婿安得有之？”竟不与。故仁宗朝，
谏官累言执中不学无术，非宰相器，而仁宗注意愈
坚。

《挥麈后录》：元祐中有郭概者，东平人，法家者流，遍历
诸路提点刑狱。善于择婿，赵清宪、陈无己、高昌庸、谢
良弼名位皆优，而谢独不甚显。其子乃任伯，后为参
知政事。《无己集》中首篇《送外舅郭大夫》诗是也。赵高
子孙甥婿皆声华籍甚，数十年间为荐绅之荣耀焉。
良弼，显道之弟也。

《画墁录》：西京留台李建中博雅多艺，其子宗鲁善相
人，一年春榜，之京师，命择婿，行次任村逆旅，方就食，
有一人荷书囊琴驱驴，亦就食于逆旅。宗鲁一见，前
揖寒温，延之共案，询其所自，曰：“‘今春不第，将还洛也’。
宗鲁不复之京师，与之同归洛中。其父诘之曰：‘今既
得贵婿，可复回矣。此人生不出选调，死封真王’。”于是
婿之，乃张尧封也。实生温成皇后，天圣中登进士第，
终亳州军事推官，后封清河郡王。

《懒真子》韩魏公父谏议大夫国华尝仕于蜀，蜀中士
人胡广善相术，见谏议而奇之，曰：“是必生贵子，请纳
女焉。”

《金史世宗皇后乌林荅氏传》：“后归世宗，甚得妇道。大
定二年，追册为昭德皇后，赠三代父石土黑太尉、沈
国公，敕有司改葬，以后兄晖子天锡为太尉。石土黑
后授世袭猛安。上谓天锡曰：‘朕四五岁时与皇后定
婚，乃祖太尉置朕于膝上，曰：‘吾婿七人，此婿最幼，后
来必大吾门’。今卜葬有期，畴昔之言验矣’。”

《祁宰传》：海陵将伐宋，宰上疏谏，言甚激切。海陵怒，命
戮于市，籍其家产，天下哀之。綦戬，宰婿也。海陵疑奏
疏，戬为之辞曰：“实不知也。”海陵犹杖戬。

《纥石烈志宁传》：“志宁，沈毅有大略，娶梁王宗弼女永
安县主。宗弼于诸婿中最爱之。”

《吴激传》：“激字彦高，米芾之婿也。工诗能文，字画俊逸，
得芾笔意。”

《王元节传》：“元节字子元，弘州人也。祖山甫，辽户部侍
郎。父诩，海陵朝左司员外郎。元节幼颖悟，虽家世贵
显，而从学甚谨。浑源刘㧑爱其才俊，以女妻之，遂传
其赋学。”

《元史姚燧传》：“燧字端甫，生三岁而孤，育于伯父枢。枢
隐居苏门，谓燧蒙暗，教督之甚急。燧不能堪。杨奂驰
书止之曰：‘燧，令器也，长自有成，尔何以急为？且许醮
以女’。”

《张晋亨传》：“晋亨字进卿，其兄颢以冀州数道之众，附
严实于青崖，后从实来归，西征战没，木华黎承制署
晋亨袭颢爵。晋亨涉猎书史，小心畏慎，临事周密，实
器之，以女妻焉。实征泽潞，遣子忠贞入质，命晋亨与俱。”

《齐荣显传》：“荣显字仁卿，幼聪悟，九岁代父任为千户，
佩金符，从外舅严实来归，屡立战功。”

《王磐传》：“磐年老致仕，无子。命其婿著作郎李穉宾为
东平判官，以便养。”

《史弼传》：“弼字君佐，通国语，膂力绝人，能挽强弓，里门
石狮重四百觔，弼举之置数步外。潼关守将王彦弼
奇其材，妻以女，又荐其材勇于左丞相耶律铸。”
《虞集传》：“集父汲，娶杨氏，国子祭酒文仲女。咸淳间，文
仲守衡，以汲从，未有子，为祷于南岳。集之将生，文仲
晨起衣冠，坐而假寐，梦一道士至前，牙兵启曰：‘南岳
真人来见，既觉，闻甥馆得男，心颇异之’。”

《孛术鲁翀传》：翀字子翚，稍长即勤学。后从京兆萧㪺
游，其学益宏以肆。翰林学士承旨姚燧以书抵㪺曰：
“燧见人多矣，学问文章无足与子翚比伦者。”于是㪺
以女妻之。

《王都中传》：“都中除郴州路总管，邻州茶陵富民覃乙
死，无子，惟一小妻及其赘婿。妻诬其婿拜尸成婚，藏
隐玉杯夜明珠，株连八百馀人。奉使宣抚，移其狱委
之。都中穷治，悉得其情而正其罪。州长吏而下，计其
赃至十一万五千馀缗，人以为神明。”

《诚斋杂记》：杨玠娶崔季让女。崔家富图籍，殆将万卷。
成婚之后，颇亦游其书斋。既而告人曰：“崔氏书被人
盗尽，曾不知觉。”崔遽令检之，玠叩腹曰：“已藏之经笥
矣。”

《辍畊录》：“吾乡陈刚中先生孚，临海县人。国初时尝为
僧以避世变。一日，大书所作诗于其父执某之粉墙
上云：‘我不学寇丞相，地黄变发发如漆。又不学张长
史，醉后挥毫扫狂墨。平生绀发三十丈，几度和云眠
石上。不合感时怒冲冠，天公罚作圆顶相。肺肝本无
儿女情，亦岂惜此双鬓青。只忆山间秋月冷，搔首不’”
见髼松影，父执见之曰：“此子欲归俗也。”呼来馆谷之，
命养发。经半年馀，谓曰：“汝当娶，吾将以女事汝。”先生
辞谢再三。既而命寓他所，遣媒妁行，言择日迎归。父
执喜曰：“五马入门矣。”先生虽获佳偶，自妻母以至妻
之兄姊弟妹皆不然。遂挈家入京。后以功授治中，典
乡郡，终老焉。若父执者，可谓识人也已。

《明外史常遇春传》：“遇春子茂，性骄穉，不习事。太祖知
之，故不使将兵。洪武二十年，始命从大将军冯胜北
征。纳哈出，胜茂妇翁也。茂以不任偏裨将意，邑邑不
乐，多不奉胜约束。胜数诮责之，茂应之又不顺，胜颇
怒茂，未有以发也。会纳哈出请降，诣右副将军蓝玉
营酒次，与玉相忤。纳哈出取酒浇地，顾其下咄咄语。”
是时，茂方在坐，麾下赵指挥者解蒙古语，密以告茂，
谓“纳哈出将遁矣。”茂因出不意，直前搏之。纳哈出大
惊，起欲就马，茂拔刀砍其臂伤。于是纳哈出所部闻
之，有惊溃者。胜故怒茂，至是增饰其状，奏茂激变，遂
械系至京师。茂亦言胜诸不法事。帝收胜总兵印，而
安置茂龙州。

《梅殷传》：“殷字伯殷，洪武十一年，尚宁国公主，为驸马
都尉。太祖十六女，诸驸马中尤爱殷。十九年，命殷提
督山东学校，赐敕褒之，谓殷精通经史，堪为儒宗，勋
戚中惟李文忠以上公典国学，及殷以驸马视学政，
当世以为荣。”

《王诏传》：“诏字文振。生有异姿，学士曹鼐见而奇之，妻
以女。”

《孙需传》：“需字孚吉，除浙江按察司使，就迁左布政使。
大学士费宏，需婿也。尝言需在浙时，长婿来候钥门
累日，终不得一见。其严峻如此。”

《罗洪先传》：“洪先字达夫，嘉靖八年，举进士第一，授修
撰。外舅太仆卿曾直喜曰：‘幸吾婿成此大名’。洪先曰：
‘儒者事业有大于此，若此则三年一人，安足喜也’。”
《余祐传》：“祐字子积，鄱阳人，往从馀干胡居仁游，居仁
知其远，器以女女焉。”

《王翱传》：“翱字九皋，进太子太保。婿贾杰宦于近畿，翱
夫人数遣迎女，杰恚曰：‘若翁典铨，移我官京师，反手
尔，何往来，不惮烦也。夫人闻之，乘间置酒，跪请翱。翱
怒，推案击夫人伤面’。”

《夏言传》：言字公谨，为首辅，加少师、特进光禄大夫、上
柱国。江都人苏纲者，言继妻父也，雅善陕西总督曾
铣。铣方复河套，纲为通于言。言喜功名，信铣可倚，密
疏荐铣，言“群臣无如铣忠者。帝意不谓善也，姑听言
所为言。”遂拟优旨奖铣者再。铣喜，益锐意出师。帝忽
降旨诘责，语甚厉。嵩揣知帝意，遂力言河套不可复，
语侵言。言始大惧，谢罪，且自辨。帝责言强君胁众。嵩
复腾疏攻言，言亦辩，而帝怒已不可解。二十七年正
月尽夺言官阶，令以尚书致仕，犹无意杀之也。会有
蜚语流闻禁中，谓言去时有怨谤语。而嵩复代仇鸾
草奏，讦言纳铣、金，交关为奸利。事连苏、纲，遂下铣、纲
诏狱。嵩与陆炳、崔元合谋，坐铣交结近侍律斩，遣官
校逮言。言抵通州，闻所坐，大惊，堕车曰：“噫！吾死矣！”其年十月，竟弃言市。

《曹祥传》：“祥字世奇，太仓人。家贫，为人赘婿，力学久不
售。其娅有先举于乡者，外姑薄祥，不以为婿，数祥即
并日食不从外家乞怜。久之，外姑悔，稍割田与之，谢
不受。”

《郑濂传》：“郑铭妇翁张无子，尽以其业畀铭，铭受其三
之一。及翁殁，铭籍所受归于张。”

《李颐传》：“颐字惟贞，馀干人。初为御史，首称祀胡居仁
于文庙，寝未行，见居仁之裔孙希祖，幼且贫，字以女，
养之于家。”

《沈应奎传》：“应奎字伯和，武进人。生有绝力，好急人患
难，州里侠少年皆附之。其妻丹阳邵芳女也。芳任侠
有声京师，中贵人咸愿与交，高拱之再相，芳有力焉。
后为张居正所杀，其子幼，族人欲剪之，而分其产，聚
守其庐。应奎召少年十馀辈为乞丐装，杀毒其猛犬，
缒墙而入，篡夺孤嫠以归。”

《锦衣志》：都指挥使朱骥，骥始以父任百户，家贫未娶，
落魄不为人所知。尝给事少保于谦门下，晨伛而候
扫。少保出见，奇其貌，谓曰：“‘家有弱息，以奉箕帚，可乎’？
骥巽谢不敢。夫人恚曰：‘老悖生女不嫁官人，乃得穷
兵耶’？”少保笑谓：“非儿女子所知。”卒以归骥后用少保
劳，至指挥佥事。少保死，坐累戍边。还，累迁都指挥使，
治“锦衣”者二十馀年。

明朝盛事。国朝妇翁与婿同时大位者，“洪武初，宋国
公冯胜以大将军北讨，婿郑国公常茂参其军事，学
士刘三吾预机密，婿赵勉为户部尚书；正德中，周文
端经为太子太保、礼部尚书，婿曹元以太子太保、兵
部尚书入阁，孙需为南京吏部尚书，婿费宏为大学
士，陈金为少保、左都御史，婿蒋冕为大学士；嘉靖中”，
吴太保鹏为吏部尚书；婿《董份》为学士，亦迁礼部尚
书。

《仙居杂志》：“李右都一瀚与叔兄一潮年相及，一潮颖
悟特达，一瀚资稍不逮，其父与乡长者多奇一潮，而
意雅不在。一瀚应编修南州公独以诣远期之，为二
女择婿，一以妻一瀚，一以妻林公应麒，既果与林皆
后先登第，人莫不服应之识鉴云。”

《诗说》：“摽有梅，女父择婿之诗，兴也。”

《史记滑稽传》：“淳于髡者，齐之赘婿也。”〈注〉《索隐》曰：“赘婿”，
女之夫也。比于子，如人疣赘，是馀剩之物也。

《秦始皇本纪》三十三年，“发诸尝逋亡人、赘婿、贾人，略
取陆梁地。”〈注〉瓒曰：“赘谓居穷有子，使就其妇家为赘
婿。”

《后汉书杨震传》：震中子秉，秉子赐。光和元年，有虹蜺
昼降于嘉德殿前，帝恶之，引赐问以祥异祸福所在，
赐仰天而叹曰：“吾每读《张禹传》，未尝不愤恚叹息，不
能竭忠尽情，极言其要，而反留意少子，乞还女婿朱
游欲得尚方斩马剑以理之，固其宜也。”

《颜氏家训治家篇》：“婚姻素对，靖侯成规。近世嫁娶，遂
有卖女纳财，买妇输绢，比量父祖，计校锱铢，责多还
少，市井无异。或猥婿在门，或傲妇擅室，贪荣求利，反
招羞耻，可不慎欤！”

《西溪丛语》：杜甫诗云：“门阑多喜色，女婿近乘龙。”《楚国
先贤传》谓：婿如龙也，女得贤婿，谓之乘龙。黄宪为司
徒，与李元礼俱娶太尉桓焉女，时人谓之桓叔元女
俱乘龙。

《老学庵笔记》：“昭德诸晁谓婿为借倩之倩，云近世方
讹为‘倩盼’”之倩。予幼小不能叩所出，至今悔之。
《岳阳风土记》：湖湘之民，生男往往多作赘，生女反招
婿舍居。然男子为其妇，家承门户，不惮劳苦，无复怨
悔。俗之移人有如此者。

《行营杂录》：皇女为公主，其夫必拜驸马都尉，故谓之
“驸马。”宗室女封郡主者，谓其夫为郡马，县主者为县
马。不知何义。

《懒真子》。驸马都尉之名起于三国，故何晏尚魏公主，
谓之驸马都尉。然不独官名以驸马给之，盖御马之
副谓之驸马，从而给之，示亲爱也。故杜预尚晋文帝
妹高陆公主，至武帝践祚，拜镇南大将军，给追锋车
第二驸马。考晏面如傅粉，宜为帝婿，若预乃瘿如瓠
尔，何至妻帝之女也？始信前古帝婿唯择人材，不专
以貌也。后世浸失此意，惜哉！

《清波杂志·蜀先主传》载汉献帝舅车骑将军董承之
语。裴松之注：“按：汉灵帝母董太后之侄，于献帝为丈
人，盖古无丈人之名，故谓之舅也。后呼丈人为外舅，
其本此乎？”然《汉匈奴传》书：“且鞮单于云：‘汉天子，吾丈
人行’。”若曰此语止为尊老言，非专指妻之父则可，若
谓古无丈人之名，后学窃有疑焉。泰山亦有丈人峰，
故俗于妇翁有“泰山”之呼。

《暖姝由笔》今人娶妇之明日，婿率妻具礼同至妻家
拜礼，名拜门，亦曰回门，又名转马。若在乡地远者，或
婿独行有之，或择别日有之。《春秋》宣五年，齐高固及子叔姬来。《传》曰：“此以高固偕来，反马非礼。”盖转马即
反马也。

《群碎录》：今人呼妻父曰岳翁、曰丈人。《匈奴传》曰：“汉天
子，我丈人行也。”故呼为丈人。又以泰山有丈人峰，故
又呼丈人曰岳翁，亦曰泰山。

《搜神记》：汉有谈生，年四十，无妇，常读书，至夜半，有一
好女，年十五六，姿颜无双，与为夫妇，生一儿，有二岁，
妇辞云：“与君今将离别，然念君贫不能自活，乃以珠
被与之，裂取谈生衣裾留别。后谈生持被诣市，睢阳
王买之，直钱千万。王识之曰：‘是我女被，那得在市？此
人必发吾女冢’。”乃收考谈生，谈生具以实对，王犹不
信。乃往视女冢，冢全如故。乃复发视，果于棺盖下得
衣裾，呼其儿，视貌似王女。王乃信之。即出谈生而复
之，遂以为女婿，表其儿为郎中。

《冥祥记》：宋顺阳郭铨字仲衡，晋益州刺史，亡后三十
馀载，元嘉八年，忽见形诣女婿南阳刘凝之家，车卫
甚盛，谓凝之曰：“仆有谪事可见，为作四十僧会，当得
免也。”言终不见。刘谓是魍魉，不以在意。后夕，铨又与
女梦言：吾有谪罚，已告汝婿，令为设会，不能见矜耶。
女晨起，见铨从户过，怒言：“竟不能相救，今便就罪。”女
号踊留之，问当何处设斋，答云：“可归吾舍。”倏然复没。
凝之即狼狈供办。会毕，有人称铨与凝之相闻，言感
君厚惠，事始获宥，言已失去，于是而绝。

《法苑珠林》：唐琅琊王之弘，贞观年中为沁州和川县
令。有女适博陵崔轨，轨于和川会病而卒，卒经数十
日，其家忽于夜中闻轨语声，初时倾家惊恐，其后乃
以为常闻语云：“轨是女婿，虽不合于妻家立灵，然以
苦无所依，但为置立也。”妻从其请，朝夕置食，不许置
肉。虽令下具素食，恒劝礼佛，不听懈怠。又具说地狱
中事，云：“人一生恒不免杀生及不孝，自馀之罪，盖亦
小耳。”又云：“轨虽无罪，然大资福助。为轨数设斋供，并
写《法华》《金刚》《般若》《观音》等经，各三两部，兼旧功德，如
获罗汉。自兹以后，即不复来王家。”一依其言，写经设
供。轨忽更来愧谢，因云：“今即取别。”举家哭而送之。轨
有遗腹之子，已年四五岁，云：“轨此子必有仕宦，愿善
养畜，自此以后，不复更来。